Official Journal L 296 , 26/10/1991 P. 0042 - 0044



Id-Deċiżjoni tal-Kummissjoni tas-17 ta' Ottubru 1991 dwar il-Grupp Intermedjarju għall-Anzjani (91/544/KEE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ekonomika Ewropea, Billi t-titjib kostanti fil-kondizzjonijiet tal-ħajja u tax-xogħol u l-iżvilupp armonjuż ta' l-ekonomiji huma għanijiet tal-Komunità Ekonomika Ewropea; Billi l-Parlament Ewropew adotta r-riżoluzzjoni tiegħu tat-18 ta' Frar 1982 dwar is-sitwazzjoni u l-problemi ta' l-anzjani fil-Komunitajiet Ewropej [1], ir-riżoluzzjoni tiegħu ta' l-10 ta' Marzu 1986 dwar is-servizzi għall-anzjani [2] u r-riżoluzzjoni tiegħu ta' l-14 ta' Mejju 1986 dwar il-miżuri tal-Komunità sabiex titjieb is-sitwazzjoni tax-xjuħ [3]; Billi l-Kunsill adotta d-deċiżjoni tiegħu tas-26 ta' Novembru 1990 dwar l-azzjonijiet tal-Komunità għall-anzjani [4]; Billi l-movimenti demografiċi kurrenti huma inklinati lejn żieda fil-popolazzjoni ta' l-anzjani b'enfasi partikolari fuq ix-xjuħ ħafna; billi din ix-xejra għad ikollha implikazzjonijiet ekonomiċi u soċjali konsiderevoli, fost ħwejjeġ oħra, fuq is-suq tax-xogħol, is-sigurtà soċjali u n-nefqa soċjali; Billi l-iskambji tat-tagħrif u ta' l-esperjenza kif ukoll il-kooperazzjoni u l-konsultazzjoni dwar il-miżuri li jaffettwaw lill-anzjani bejn il-Kummissjoni, l-Istati Membri u r-rappreżentanti ta' l-anzjani huma importanti għall-iżvilupp tas-solidarjetà fil-Komunità; Billi l-miżuri li għandhom jittieħdu fuq il-livell Komunitarju huma maħsuba sabiex jagħmlu magħrufa u jikkumplimentaw it-tipi tal-miżuri differenti meħuda fl-Istati Membri fuq livelli varji; Billi l-Kummissjoni, fil-komunikazzjoni tagħha dwar l-anzjani, tipproponi li tistabbilixxi Grupp ta' Kuntatt li jinkludi r-rappreżentanti ta' l-organizzazzjonijiet b'orjentazzjoni Ewropea li jaħdmu ma' l-anzjani u/jew għalihom; Billi huwa meħtieġ illi jingħata lil dan il-Grupp statut imsejjes fuq l-esperjenza miksuba, IDDEĊIDIET DAN LI ĠEJ: L-Artikolu 1 Huwa hawnhekk stabbilit fil-Kummissjoni Grupp tal-Kuntatt għall-Anzjani, minn issa 'l quddiem imsejjaħ il-"Grupp". L-Artikolu 2 Għandu jkun possibbli għall-Kummissjoni li tikkonsulta lill-Grupp dwar l-oqsma kollha li għandhom x'jaqsmu mal-protezzjoni ta' l-interessi ta' l-anzjani. L-Artikolu 3 1. Il-Grupp għandu jikkonsisti minn rappreżentanti ta' l-organizzazzjonijiet, stabbiliti fl-Istati Membri, b'orjentazzjoni Ewropea li jaħdmu ma' l-anzjani u għalihom. 2. Il-Grupp għandu jkun fih 20 membru li l-ismijiet tagħhom għandhom jiġu ppreżentati fuq it-talba tal-Kummissjoni mill-organizzazzjonijiet li jaħdmu b'appoġġ għall-anzjani. 3. Dawn l-organizzazzjonijiet għandhom jippreżentaw id-doppju ta' l-ismijiet tan-numru tal-membri li għandhom jiġu maħtura mill-Kummissjoni. Kull organizzazzjoni tista' tippreżenta 10 ismijiet. 4. L-organizzazzjonijiet li jridu jiġu mitluba jippreżentaw l-ismijiet huma mniżżla fil-lista fl-Anness ma' din id-Deċiżjoni. L-Artikolu 4 1. Il-membri tal-Grupp għandhom jiġu maħtura mill-Kummissjoni. 2. Għandhom jiġu maħtura membri sostituti fuq l-istess kondizzjonijiet bħall-membri sħaħ u f'numri ugwali. Il-membru sostitut għandu jieħu l-post tal-membru sħiħ awtomatikament jekk dan ta' l-aħħar ikun assenti jew indispost. 3. Il-postijiet għandhom jiġu allokati kif ġej: —Il-Kumitat ta' Koordinazzjoni tal-Ħaddiema Rtirati tal-Konfederazzjoni Ewropea tat-Trade Unions: | 5 siġġijiet | —Il-Eurag — il-Federazzjoni Ewropea għall-Assistenza ta' l-Anzjani: | 5 siġġijiet | —Il-Eurolink Age: | 5 siġġijiet | —il-Fiapa — il-Federazzjoni Internazzjonali ta' l-Assoċjazzjonijiet ta' l-Anzjani: | 5 siġġijiet | L-Artikolu 5 1. L-iskond tal-kariga tal-membri tal-Grupp għandu jkun ta' 18-il xahar u jista' jiġġedded darbtejn. 2. Meta jiskadi l-iskond tal-kariga tal-membri tal-Grupp, dawn għandhom jibqgħu fil-kariga sakemm issir dispożizzjoni għall-bidla jew it-tiġdid ta' l-iskond tal-kariga tagħhom. 3. L-iskond tal-kariga ta' membru tal-Grupp għandu jiġi mitmum qabel l-iskadenza tiegħu jekk il-membru jirreżenja, itemm is-sħubija tiegħu fl-organizzazzjoni jew fil-korp li jirrappreżenta, jew jekk imut. 4. L-iskond tal-kariga ta' membru tal-Grupp jista' jintemm ukoll jekk l-organizzazzjoni jew l-istituzzjoni li huwa jirrappreżenta titlob li jiġi mibdul. Jekk membru tal-Grupp jiġi mibdul qabel jiskadi l-iskond tal-kariga tiegħu, għandu jiġi mibdul għall-bqija ta' l-iskond tal-kariga tiegħu, skond il-proċedura pprovduta fl-Artikolu 3. 5. Il-membri tal-Grupp ma għandhom jirċievu l-ebda rimunerazzjoni. L-Artikolu 6 Għandha tiġi ppubblikata mill-Kummissjoni l-lista tal-membri sħaħ u tal-membri sostituti fil-Ġurnal Uffiċjali tal-Komunitajiet Ewropej għall-għanijiet ta' tagħrif. L-Artikolu 7 1. Il-Grupp għandu jeleġġi President għal perjodu ta' żmien ta' 18-il xahar permezz ta' maġġoranza ta' żewġ terzi tal-membri preżenti. Jekk, fi żmien sitt ġimgħat wara d-data tal-laqgħa inawgurali, ma tintlaħaq l-ebda maġġoranza ta' żewġ terzi, il-Kummissjoni għandha tassumi l-Presidenza għall-perjodu ta' żmien tal-kariga tal-Grupp. 2. Il-Grupp jista' jistabbilixxi subgruppi. L-Artikolu 8 1. Il-Grupp għandu jiltaqa' fil-fond tal-Kummissjoni meta msejjaħ minn din ta' l-aħħar. Il-laqgħat għandhom isiru ta' l-inqas darbtejn fis-sena u, b'żieda ma' dan, fuq it-talba ta' żewġ terzi tal-membri tal-Grupp. 2. Ir-rappreżentanti tad-dipartimenti tal-Kummissjoni interessati fix-xogħol tal-Grupp għandhom jipparteċipaw fil-laqgħat tiegħu u tal-gruppi tiegħu tax-xogħol. 3. F'emerġenza, il-Grupp jista', fuq l-inizjattiva tiegħu innifsu jew fuq it-talba tal-Kummissjoni, jadotta opinjonijiet fuq proċedura bil-miktub skond l-arranġamenti stabbiliti fir-regoli tal-Grupp. L-Artikolu 9 Il-Kummissjoni għandha tipprovdi s-servizzi segretarjali għax-xogħol tal-Grupp u tas-subgruppi tiegħu. L-Artikolu 10 1. Il-Grupp jista' jistieden lil kull persuna li għandha kompetenza partikolari f'qasam inkluż fl-aġenda sabiex jieħu sehem fix-xogħol tal-Kumitat bħala espert. L-esperti għandhom jipparteċipaw fix-xogħol li għalih ikunu ġew mistiedna. 2. Il-Grupp jista' jistieden lir-rappreżentanti ta' organizzazzjonijiet professjonali partikolarment interessati f'suġġett inkluż fl-aġenda sabiex jieħdu sehem fix-xogħol tiegħu bħala osservaturi. L-osservaturi għandhom jieħdu sehem fix-xogħol li għalih ikunu ġew mistiedna. 3. Il-Kummissjoni tista' tistieden persuni li għandhom kompetenza partikolari f'materji li jkolhom x'jaqsmu ma' l-anzjani sabiex jieħdu sehem fix-xogħol tal-Grupp fuq il-kondizzjonijiet iddikjarati fil-paragrafu 1. L-Artikolu 11 1. Id-diskussjonijiet tal-Grupp għandu jkollhom x'jaqsmu mat-talba għall-opinjonijiet li huwa jirċievi mill-Kummissjoni. Ma għandhomx ikunu segwiti b'vot. 2. Meta l-Kummissjoni tistaqsi lill-Grupp għal opinjoni, hija tista' tistabbilixxi d-data sa meta għandha toħroġ l-opinjoni. 3. L-opinjonijiet espressi mill-organizzazzjonijiet irrappreżentati għandhom jiġu rreġistrati fil-minuti. 4. Jekk l-opinjoni mitluba tkun imsejsa fuq qbil unanimu fil-Grupp, il-Grupp għandu jfassal konklużjonijiet konġunti u jehmiżhom mal-minuti. L-Artikolu 12 Madanakollu, il-Grupp jista' jiddeċiedi fuq l-inizjattiva tiegħu innifsu, wara li jkun ikkonsulta lill-Kummissjoni, li jabbozza opinjoni jekk din il-mossa tiġi approvata b'maġġoranza ta' żewġ terzi tal-membri preżenti. L-Artikolu 13 Mingħajr preġudizzju għad-dispożizzjonijiet ta' l-Artikolu 214 tat-Trattat, il-membri tal-Grupp għandhom ikunu obbligati li ma jiżvelaw l-ebda tagħrif li jirċievu matul ix-xogħol tagħhom fil-Grupp, fil-bureau tal-Grupp, jew fil-gruppi tax-xogħol, meta l-Kummissjoni tgħarrafhom illi l-opinjoni mitluba jew il-mistoqsija magħmula jkollha x'taqsam ma' materja kunfidenzjali. F'dan il-każ, il-membri tal-Grupp u r-rappreżentanti tad-dipartimenti tal-Kummissjoni biss jistgħu jieħdu sehem fil-laqgħat. L-Artikolu 14 Din id-Deċiżjoni għandha tidħol fis-seħħ fis-17 ta' Ottubru 1991. Magħmula fi Brussel, fis-17 ta' Ottubru 1991. Għall-Kummissjoni Vasso Papandreou Membru tal-Kummissjoni [1] ĠU C 66, tal-15. 3. 1982, p. 71. [2] ĠU C 88, ta' l-14. 4. 1986, p. 17 [3] ĠU C 148, tas-16. 6. 1986, p. 61. [4] ĠU L 28, tat-2. 2. 1991, p. 29. -------------------------------------------------- L-ANNESS L-organizzazzjonijiet li ġejjin huma mistiedna jipprovdu l-ismijiet tal-kandidati għas-sħubija fil-Grupp ta' Kuntatt: - Il-Kumitat ta' Koordinazzjoni tal-Ħaddiema Rtirati tal-Konfederazzjoni Ewropea tat-Trade Unions - Il-Eurag — Il-Federazzjoni Ewropea għall-Assistenza ta' l-Anzjani - Il-Eurolink Age - Il-Fiapa — Il-Federazzjoni Internazzjonali ta' l-Assoċjazzjonijiet ta' l-Anzjani --------------------------------------------------